A Gion Deplazes per ils 70

Per il 70avel anniversari dal conuschent scrivent sursilvan Gion Deplazes ha la chasa editura Desertina edì in cudeschet cun var 70 poesias ch'il giubilar ha scrit ils davos 12 onns. Il cudesch porta il titel significativ "Cambridas". "Cambrida", per engiadinais "braina", èn particlas da glatsch che sa tatgan da fraid vi da la roma da chagliom e plantas. Il poet descriva ella sco "burnida alva / el fiug d'unviern / che stenda detta / freida / el sulegl schelau". Poesias, expressiun da sentiments intensivs. Gion Deplazes registrescha intensivamain ses conturn. La natira è per el plain simbolica e messadi per l'uman. Tschertas da sias poesias en oraziuns, autras reflexiuns davart dumondas existenzialas. Autras, sco per exempel "Serfen", èn sco fatgas a posta per cumponer ina chanzun. - Gion Deplazes ha dal rest cun ses texts inspirà bleras cumposiziuns da bellas chanzuns rumantschas. - Da ferma sensualitad poetica èn per mai tranter autras las poesias "Glienda" e "Gelgia cotschna". Quella spezia da poesias ma plaschan meglier che quellas en rima ch'èn plitost gieus da pleds. Ma poeticas èn las bleras e bain chapaivlas. Lirica però pretenda peda e gust da s'occupar cun ella. Alura es ella enritgiment e revelaziun.
Gion Deplazes: "Cambridas". Ediziuns Desertina, Muster, 1988, fr. 14.90. Da retrair da la Lia rumantscha, Cuira.